Lucius Cornificius

Lucius CornificiusHoc nomen Cornuficius quoque in antiquis nummis legitur. (nescitur quo anno natus mortuusve sit) in bellis civilibus Romanis primi saeculi a.C.n. fautor Octaviani Caesaris fuit, cuius suffragio consulatum ineunte anno 35 a.C.n. gessit. Praecipue notus est quia anno 36 a.C.n. tres legiones ab hostibus circumventas lacessitasque, siti insuper oppressus, a Tauromenio ad Mylas difficili itinere perduxit et maiorem partem exercitus Octaviano servavit.
De gente
De plebeia gente Cornificiorum nihil ante primum saeculum a.C.n. accepimus. Lucius Gai Cornuficii filius fuisse putatur, illius qui eodem anno atque Cicero consulatum petiit sed repulsam accepit. Nescimus quatenus, immo an omnino cum illo Quinto Cornificio cognatus sit qui propraetor Africae Veteris anno 44 a.C.n. erat et Bruto Cassioque favebat.

De cursu honorum
Iam ab initio comes fuisse Octaviani videtur : nam anno 43 a.C.n. ex lege Pedia Marcum Brutum accusavitPlutarchus, Brutus 27. (eodem tempore Marcus Agrippa Gaium Cassium accusabat : ambo absentes morte damnati sunt).
38-36 a.C.n. Praeclare adversus Sextum Pompeium militavit. Navali proelio enim navem Democharis, Pompeianae classis praefecti, cepit. Anno 36 a.C.n. Octavianus navali proelio ex inopinato victus est postquam tres legiones in Siciliam ad Tauromenium  transtulerat. Triumvir in litus Italiae sese recepit et Cornificius a commeatu reliquoque exercitu interclusus longum iter facere coactus est ab hostium equitibus lacessitus (ipse nec equites nec velites habebat) per regionem aqua egentem donec Agrippae sibi obviam eunti prope Mylas occurrere potuit.
35-32 a.C.n. Ineunte anno 35 ab ipso Octaviano designatus consulatum gessit et postea proconsul Africae fuit unde nonnullas victorias rettulit, quam ob rem triumphum anno 32 a.C.n. Romae egit.

Ex pecunia manubiorum templum Dianae in Aventino restituitSuetonius, Aug. 29.. Gloriosis factis suis adeo elatus est ut, si quidem Dioni credimus49.7, quotienscumque postea ad cenam invitabatur, elephanti tergo veheretur.

 Notae 

 Fontes 
 Appianus, libro quinto Bellorum civilium 113-115 et 473-781.
Dio Cassius libro XXXXIX Historiae Romanae cap. 5-7 et 18.
Plutarchus, Brutus 27.
Suetonius, De vita Caesarum in Vita Divi Augusti, capitulo 29.
Velleius Paterculus, libro secundo Historiae Romanae, cap. 79.

Si vis plura legere
A. Aiello, 'La spedizione di Ottaviano a Tauromenium e la via di ritirata di L. Cornificio A.U.C. 718/36 A.C.' in Raccolta di Studi di Storia Antica  t.2, Catania : Ed. dell'Etna, 1896 : 216sqq.

Categoria:Consules
Categoria:Proconsules Africae